Document ID: 32007D0313

ΑΠΌΦΑΣΗ ΤΗΣ ΕΠΙΤΡΟΠΉΣ
της 30ής Απριλίου 2007
σχετικά με αίτημα της Ιταλικής Δημοκρατίας να εφαρμόσει μειωμένο συντελεστή ΦΠΑ στην παροχή ηλεκτρικού ρεύματος για τη λειτουργία εγκαταστάσεων που χρησιμοποιούνται για ύδρευση, συλλογή και αποστράγγιση υδάτων
[κοινοποιηθείσα υπό τον αριθμό Ε(2007) 1823]
(Το κείμενο στην ιταλική γλώσσα είναι το μόνο αυθεντικό)
(2007/313/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (1), και ιδίως το άρθρο 102,
Εκτιμώντας τα ακόλουθα:
(1)
Με αρχική επιστολή που καταχωρίστηκε από την Επιτροπή στις 3 Οκτωβρίου 2006, την οποία ακολούθησε συμπληρωματική επιστολή που καταχωρίστηκε από την Επιτροπή στις 22 Ιανουαρίου 2007, η Ιταλία ενημέρωσε την Επιτροπή ότι σκοπεύει να εφαρμόσει μειωμένο συντελεστή ΦΠΑ στην παροχή ηλεκτρικού ρεύματος για τη λειτουργία εγκαταστάσεων που χρησιμοποιούνται για ύδρευση, συλλογή και αποστράγγιση υδάτων από υδρευτικές κοινοπραξίες.
(2)
Η Ιταλία επιθυμεί να εφαρμόσει μειωμένο συντελεστή (10 %) στην παροχή ηλεκτρικού ρεύματος για τη λειτουργία εγκαταστάσεων που χρησιμοποιούνται για ύδρευση, συλλογή και αποστράγγιση υδάτων από υδρευτικές κοινοπραξίες που θεωρούνται νομικά πρόσωπα δημοσίου δικαίου και είναι υπεύθυνες, σύμφωνα με την εθνική νομοθεσία, για συντήρηση και άλλες συναφείς εργασίες σχετικά με την αποστράγγιση των υδάτων. Επιπλέον, φαίνεται ότι δεν υφίστανται ούτε πιθανολογείται να υπάρξουν άλλες οντότητες με παρόμοιες δραστηριότητες στην Ιταλία.
(3)
Σύμφωνα με το άρθρο 39 της οδηγίας 2006/112/ΕΚ, η παροχή ηλεκτρικού ρεύματος στο τελικό στάδιο, από μεταπωλητές και διανομείς στους τελικούς καταναλωτές, φορολογείται στον τόπο όπου πράγματι ο καταναλωτής χρησιμοποιεί και καταναλώνει τα προϊόντα. Έτσι διασφαλίζεται ότι η παροχή ηλεκτρικού ρεύματος φορολογείται στη χώρα όπου πραγματοποιείται η κατανάλωση.
(4)
Το σχεδιαζόμενο μέτρο για την εφαρμογή μειωμένου συντελεστή ΦΠΑ στην παροχή ηλεκτρικού ρεύματος για τη λειτουργία εγκαταστάσεων που χρησιμοποιούνται για ύδρευση, συλλογή και αποστράγγιση υδάτων δεν είναι πιθανόν να δημιουργήσει νόθευση του ανταγωνισμού εφόσον διατίθεται για οποιαδήποτε κοινοπραξία ή οργανισμό που λειτουργεί τέτοιες εγκαταστάσεις με τους ίδιους όρους.
(5)
Δεδομένου ότι το μέτρο είναι γενικού χαρακτήρα (αφού καλύπτει όλες τις παροχές που προορίζονται για τη λειτουργία εγκαταστάσεων οι οποίες χρησιμοποιούνται για ύδρευση, συλλογή και αποστράγγιση υδάτων), δεν προβλέπει εξαιρέσεις και δεν ισχύει ως κανόνας για άλλες παροχές για εμπορικές, επαγγελματικές ή άλλες οικονομικές δραστηριότητες, δεν υπάρχει κίνδυνος νόθευσης του ανταγωνισμού. Συνεπώς, ικανοποιείται η προϋπόθεση που καθορίζεται στο άρθρο 102 της οδηγίας 2006/112/ΕΚ και πρέπει να επιτραπεί στην Ιταλία να εφαρμόσει το εν λόγω μέτρο,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Επιτρέπεται στην Ιταλία να εφαρμόσει μειωμένο συντελεστή ΦΠΑ σχετικά με την παροχή ηλεκτρικού ρεύματος για τη λειτουργία εγκαταστάσεων που χρησιμοποιούνται για ύδρευση, συλλογή και αποστράγγιση υδάτων.
Άρθρο 2
Η παρούσα απόφαση απευθύνεται στην Ιταλική Δημοκρατία.
Βρυξέλλες, 30 Απριλίου 2007.

Labels: 2
18
14
1